# Budapest Főváros XIII. Kerületi Önkormányzat

SMART13 Akcióterv

(2020-2024)



# BEVEZETÉS

# A klímaváltozás, a mindennapi életünkhöz szükséges erőforrás-igények növekedése, a demográfiai változások, a digitális átalakulás és a COVID19-koronavírus okozta társadalmi és gazdasági hatások új megközelítést igényelnek a világ városainak, így a XIII. kerület irányításában is. Mint minden változásra, ezekre a kihívásokra is adható azonnali, rövid távú válasz, de kidolgozható egy tudatos rendszer-szintű stratégia. A folyamatosan és egyre gyorsabban változó körülmények között a döntések tétje és kockázata sokszorosára nő.

# A kerület lakói és az itt dolgozók életét jelentősen befolyásoló digitális átalakulás, amennyiben a helyi közösséget felkészületlenül éri, további problémákat okozhat. Amennyiben azonban a változást lehetőségnek tekintjük és körültekintően felkészülünk a különböző digitális változásokra, komoly társadalmi, gazdasági és környezeti fejlődést tudunk elérni.

# Az Önkormányzat elhatározta, hogy olyan stratégiát alkot, amely alkalmas lehet a jelen, de a jövő kihívásaira is olyan válaszokat adni, melyek javítják a XIII. kerületiek életminőségét. Az új szemléletű építkezéshez azonban más szakértelemre is szükség van, mint a hagyományos városfejlesztési dokumentumok készítéséhez.

# A világban a politikusok és városfejlesztési szakemberek jelentős része a jelen és jövő kihívásaira a smart city megközelítésben keresi a választ. Az ipari innovációs folyamatokhoz hasonlóan a városi szereplők is igyekeznek kiépíteni és kihasználni a települési rendszerek és folyamatok adatbázisait és alkalmazni az ehhez kapcsolódó adatvezérelt elemzések döntéstámogatási rendszerét. Megfelelő adatokhoz csak a digitális technológiák tudatos, rendszer-szerű alkalmazása révén juthatunk.

A XIII. kerület a fővárosi kerületek közül kimagasló potenciálokkal rendelkezik. Az Önkormányzat sikeres városfejlesztési tevékenységének köszönhetően a kerület épített és természeti környezete jelentősen fejlődött az utóbbi években. Az új fejlesztések révén a fővárosban egyedülálló koncentrációban találtak itt új otthonra technológiai cégek, az Információs és Kommunikációs Technológiát (IKT) használó, fejlesztő vállalkozások. Ugyanakkor megújult és épült több ezer lakás – köztük önkormányzati tulajdonú is –, ahol már gyakran energiahatékony, „okos” otthonokban élnek a lakók.

Ez a tudatos és következetes munka új állomáshoz érkezett: az itt levő nagy mennyiségű és magas minőségű szellemi tőkének a kerület egészének smart fejlesztésébe való „becsatornázása” a városfejlesztés új minőségi szintjét jelentheti.

# ELŐZMÉNY

Budapest Főváros XIII. kerület Önkormányzat Képviselő-testülete 12/2019. (II.7.) önkormányzati határozatával 2019. február 5-én egyhangúlag elfogadta az Intelligens Kerület Koncepciót (IKK), amelynek célja, hogy a fenntartható fejlődés feltételeit megteremtse, meghatározza a kerület fejlesztéséhez szükséges korszerű elveket, módszereket, amelyek biztosíthatják a „smart kerületté” válást. Ezek a következők:

* széles körű partnerség kialakítása az önkormányzat kezdeményezésére és koordinálásával
* „smart city ökoszisztéma” és innovációs folyamat megteremtése a koncepció tovább fejlesztésével létrejövő stratégia végrehajtása érdekében.

A keretkoncepció megfogalmazza azokat az általános és koncepcionális elemeket, amelyek az új infokommunikációs technológiákra, az internet által nyújtott lehetőségekre, a meglevő és fejlesztés alatt álló megoldásokra építve élhetőbb, biztonságosabb környezetet, jobb életminőséget teremt. Az IKK az alábbi fejlesztési területeket határozta meg:

1. Partnerkártya szolgáltatás

2. Partnerközpontú közszolgáltatások fejlesztése

3. „Smart Net” a városlakók és látogatók szolgálatában

4. Közterületi parkolási rendszer

A Lendületben 2.0 ciklusprogram „Okos kerület” fejezetében megfogalmazott feladatok az IKK fejlesztési területeihez az alábbiak szerint sorolhatók be:

|  |  |  |  |  |
| --- | --- | --- | --- | --- |
| Okos kerület feladatok | Partnerkártya szolgáltatás | Partnerközpontú közszolgáltatások fejlesztése | „Smart Net” a városlakók és látogatók szolgálatában | Közterületi parkolási rendszer |
| Fejlesztjük az integrált önkormányzati közszolgáltatás rendszerét. |  |  |  |  |
| Az e-közigazgatás keretében bővítjük azon közszolgáltatások számát, amelyek „smart” módon jutnak el az igénybe vevőkhöz. |  |  |  |  |
| Biztosítjuk az intelligens alkalmazások használatát az egyes szolgáltatások (szociális, egészségügy, gyermekjóléti, köznevelési, szabadidő eltöltése, kulturális, közterület) egyszerűbb igénybevételéhez, eléréséhez. |  |  |  |  |
| Fejlesztjük és bővítjük a Partnerkártyával igénybe vehető szolgáltatások körét. |  |  |  |  |
| Megvizsgáljuk a „Smart Net” bevezetésének lehetőségét. |  |  |  |  |
| Bővítjük az elektronikus ügyintézés lehetőségét. |  |  |  |  |
| Képzéseket, programokat szervezünk a digitálisírás-tudási készség elsajátítására, az internet veszélyeinek felismerésére. |  |  |  |  |
| Folytatjuk a kismamák számára biztosított 4+3 modulos ECDL vizsgára való ingyenes felkészítést. |  |  |  |  |
| Bővítjük a közterületi wifi hálózatot. |  |  |  |  |
| Tovább fejlesztjük a SMART parkolást. |  |  |  |  |
| Szorgalmazzuk az elektromos autó-töltőállomások számának növelését. |  |  |  |  |
| Bevonjuk a XIII. kerületi IT cégeket az Smart13 Akcióterv megvalósításába. |  |  |  |  |

# Az alapvető helyi fejlesztési dokumentumok céljai és intézkedései a fenntartható fejlődést, az állampolgárok életminőségének javítását szolgálják. Ide értjük az anyagi szempontok mellett a környezet minőségét, a demokratikus jogok érvényesülését, a természeti erőforrásokhoz, valamint a közszolgáltatásokhoz való hozzáférést, így a testi, lelki egészséget, a szabadidőt és a biztonságot is. Mindezt egy széleskörű, folyamatosan megújuló társadalmi együttműködés keretében.

# A helyi közszolgáltatások körében számos okos megoldás született. Ezek a különböző ágazatokban jelentek meg, egymástól elszigetelten. A végső állapot az úgynevezett Internet of Things, vagyis a „dolgok internete” lesz, amikor minden mindennel összekapcsolódik. Önkormányzatunk az okos technológia alkalmazásával a közszolgáltatások integrált rendszerét kívánja erősíteni, biztosítani a közszolgáltatások egymáshoz kapcsolódását, hatékonyabbá tételét. Az első lépést a keretkoncepció elfogadásával megtettük.

Az integrált városfejlesztési politika kiemelt szempontja a társadalmi-gazdasági-környezeti értelemben vett fenntarthatóság, ami integrált megközelítést igényel. A smart szemlélet megjelenésétől és gyakorlati alkalmazásától

* az önkormányzat alapvető céljának támogatását, a helyi lakosság életminőségének javítását,
* az új, okos megoldásokkal a költségek csökkentését,
* a környezet terhelésének csökkentését és ezzel a fenntartható növekedéshez való hozzájárulást várjuk.

# JÖVŐKÉP

Az elfogadott Intelligens Kerület Koncepció a következő jövőképet fogalmazta meg:

„Budapest Főváros XIII. kerülete, mint „Intelligens Kerület” a partnerek együttműködésével, az állampolgárok bevonásával és aktív szerepvállalásukra építve, fejlett technológiai és informatikai megoldásokkal képes a lakosság életminőségét javítani. Egyben fenntarthatóbban élhetőbbé válni, melynek során hatékonyabbá teszi működését, fejleszti, bővíti a közszolgáltatások körét és hozzájárul a helyi társadalom ökológiai lábnyomának csökkentéséhez.”

2033-ban a XIII. kerület Budapest élenjáró, a smart city fejlesztések terén aktív, nemzetközi    kapcsolatokkal rendelkező kerülete, s mint ilyen, Budapest legsikeresebb, minta smart city fejlesztése, melynek hatása az egész főváros területére, más kerületek fejlesztéseire is jó példaként szolgál. Az önkormányzat irányításával, elsősorban a helyi vállalkozások és civil szervezetek, egyetemek és a lakosság aktív közreműködése révén megvalósított fejlesztések hatására a lakosság életminősége az európai élmezőny közelében van, a helyi gazdaság-élénkítő smart fejlesztések hatására a kerületi vállalkozások energia- és forrásgazdálkodása jelentősen javult, ezzel párhuzamosan a környezet állapota is kimagaslóan jó. A kerületi nyílt adatbázisok aktívan hozzájárulnak a helyi vállalkozások sikereihez, a lakosság digitális kultúrájának ugrásszerű javulásához. A smart megoldások révén jelentősen javult a nehezen elérhető lakossági csoportok bekapcsolása a közösségi életbe.



A Smart13 Akcióterv ezt a jövőképet a következők figyelembevételével fejleszti tovább:

* a jövőképnek ki kell fejeznie azt az alapvető törekvést, hogy az Önkormányzat, mint az egész kerület fejlesztéséért felelős szervezet kezdeményezi a kerület valamennyi érintettjének közös fejlesztő munkáját, mely a létrehozott partnerségi keretek közt valósul meg,
* egyértelműen meg kell mutatni a jövőképben az egész kerületnek a jövő generációkért érzett felelősségvállalását: a klímaválság és társadalmi igazságosság kihívásaira adott válaszként, egy új típusú demokrácia-szemlélet kialakításával a sikeres nemzetközi gyakorlatokat átvéve kiépíteni a helyi innovációs, smart-city ökoszisztémát.

Kerületi fókuszterületek:

1. Közszolgáltatások minőségének javítása, ezen belül
* helyi igényeken alapuló üzemeltetés, fejlesztés,
* okos megoldások alkalmazása,
* kerületi lakosok életminőségének javítása.
1. Energiatudatosság, ezen belül
* önkormányzati intézmények, közterületek hatékony üzemeltetése, energiahatékonysági beruházások eredményeként az energiafelhasználás csökkentése,
* társasházak energiahatékonysági, megújuló energiákat használó beruházásainak támogatása,
* a takarékosabb energiafelhasználás ösztönzése, szemléletformálás.
1. Társadalmi részvétel erősítése, ezen belül
* kerületi lakosok, civil szervezetek, vállalkozások aktivitásának növelése,
* döntések előkészítésében és végrehajtásában való civil részvétel elősegítése,
* helyi kommunikációs csatornák bővítése, hatékonyságának növelése.

Az IKK-t, a Smart13 Akciótervet, a megvalósítást és a monitoringot (tehát a XIII. kerületi Smart Programot) az alábbi folyamatábra foglalja össze:



# SMART13 Akcióterv

Az Akcióterv illeszkedik a 2020. januárjában felülvizsgált Hosszú távú Fejlesztési Koncepcióban és a Lendületben 2.0 ciklusprogramban megfogalmazottakhoz. Tapasztalatot gyűjtöttünk hazai, valamint nemzetközi (Barcelona, Madrid, Amszterdam, London, Bristol, Helsinki, Oulu) példákból. Bécs kiemelt szerepet kapott a tapasztalatszerzésben, a stratégiák és fejlesztések internetes megismerésén túl egy kerületi önkormányzati delegáció tanulmányúton vett részt, ahol személyesen is tájékozódhattunk konkrét projektekről és a stratégia megvalósításának szervezeti kialakításáról.

Az Akcióterv célja, hogy támpontot adjon a kerület fejlesztési és üzemeltetési feladatainak ellátásához, továbbá a 2033-ig kitűzött célok eléréséhez, és az egyes ágazati koncepciók elkészítéséhez javaslatokat fogalmazzon meg. Célja ezen kívül az EU-s és nemzeti források igénybevételére történő felkészülés érdekében a projekt-előkészítés.

Az Akciótervben szereplő feladatok végrehajtását, az eredményeket rendszeresen mérjük, az egyes feladatok előre meghatározott mérőszámai alapján és a nemzetközi smart city standardoknak megfelelően. Így folyamatosan az új trendekhez, igényekhez, technológiai lehetőségekhez tudjuk igazítani a helyi innovációs és smart fejlesztési tevékenységet. Az Akcióterv tartalmazza az egyes projektekhez tartozó konkrét tevékenységeket, az ütemezést és a végrehajtás felelősét.

A nemzetközi gyakorlatot követve a Smart13 Akcióterv 6 alrendszerbe csoportosítva tartalmazza a feladatokat az alábbiak szerint:

1. **SMART KORMÁNYZÁS**
2. **SMART EMBEREK**
3. **SMART ÉLETKÖRÜLMÉNYEK**
4. **SMART KÖRNYEZET**
5. **SMART MOBILITÁS**
6. **SMART GAZDASÁG**

Budapesten a kétszintű önkormányzati rendszer struktúrájából kiindulva, a feladat-, és hatáskörök osztottságából adódóan más lehetőségei vannak egy kerületi önkormányzatnak, mint egy önálló város önkormányzatának. Az osztott feladatok egyben azt is jelentik, hogy a kerületeknek és a Fővárosnak együtt kell működnie annak érdekében, hogy a smart kezdeményezések, a smart city-vé válás ne önálló, elszigetelt hálózatokban valósuljon meg, hanem városi szinten összeérjenek.

1. **SMART KORMÁNYZÁS**

Célja, üzenete

*A jó kormányzás a Smart City meghatározó eleme, alapja a hatékony információ megosztás, a kerületet érintő kérdések nyílt megvitatása, a döntéshozatalban való részvétel, az önkormányzati működés átláthatósága. Az intézkedések során látható, hogy a technológiai fejlődés megkerülhetetlen, az eszközökkel egyszerre biztosítjuk a különböző szolgáltatások széleskörű megosztását és a visszacsatolási funkciót is.* *Ahhoz, hogy a kialakított megoldások és a smart szolgáltatások a kerületben ismertek és valóban használhatók legyenek, nélkülözhetetlen a hatékony kommunikáció.*

*Az új technológiák, smart megoldások adatok végtelen mennyiségét képesek gyűjteni, amelyek strukturálása, elemzése a hatékony kerületvezetés támogatását szolgálják.*

*Elvárásként fogalmaztuk meg, hogy az ügyek jelentős részét elektronikusan el lehessen intézni. Az adatok túlnyomó része digitális formába kerül át, ezzel az ellenőrizhetőség módja könnyebbé válik.*

**Feladat:** Open Data alapú szolgáltatásfejlesztés feltételének előkészítése.

Megvizsgáljuk annak lehetőségét, hogy a szolgáltatásokról elérhető publikus adatok kivezetése és megjelenítése az állampolgárok számára milyen formában történhet. Ezzel párhuzamosan elvégezzük az önkormányzati adatvagyon feltérképezését. Ahhoz, hogy a Smart szolgáltatások hatásai vizsgálhatók legyenek, szükség van a szolgáltatások nyújtása és használata során keletkezett adatok és információk gyűjtésére, tárolására, kidolgozott mutatószámrendszer mentén történő elemzésére és felhasználására. Ideértve az állampolgárok visszajelzéseinek kezelését is.

**Határidő:** 2021. december 31.

**Felelős:** Aljegyző

**Feladat:** E-ügyintézés továbbfejlesztése, a meglévő alkalmazásokra épülő további funkciók bevezetése.

Az időpontfoglalás és az adatok/iratok elküldése után az állampolgárok automatikusan kapnak egy kódot, melyet az ügyintézésnél mutatnak fel azonosítás céljából. Az ügyfél végig követheti az ügyintézés folyamatát. Szociális ügyek esetében a rendszeres ellátásoknál értesítést küldünk arról, hogy a megállapított pénzbeli támogatás időtartama hamarosan (30 napon belül) lejár.

**Határidő:** folyamatos

**Felelős:** Informatikai referens

 Aljegyző

**Feladat:** E-elégedettségmérés bevezetése közszolgáltatások terén.

**Határidő:** 2020. szeptember 30.

**Felelős:** Aljegyző

**Feladat:** Tájékoztató rendszer kidolgozása, bevezetése (önkormányzati választókerületekre lebontva releváns információk megosztása: önkormányzati képviselő, körzeti megbízott, önkormányzati intézmények, stb.)

**Határidő:** 2020. december 31.

**Felelős:** Sajtó és kommunikációs referens

**Feladat:** Önkormányzati támogatások, szolgáltatások terén a kiemelt célcsoportokra vonatkozó, egyszerű, figyelemfelkeltő tájékoztatások elkészítése. A helyi Esélyegyenlőségi programban elfogadott célcsoportok esetében a rájuk vonatkozó információk közérthető, egyszerű megjelenítése.

**Határidő:** 2020. december 31.

**Felelős:** Aljegyző

**Feladat:** Smart City megoldások népszerűsítésére, kommunikációs kampányok szervezése.

**Határidő:** folyamatos

**Felelős:** Sajtó és kommunikációs referens

**Feladat:** Szakmai fórumok szervezése Smart City témában

**Határidő:** évente 2 fórum, folyamatos

**Felelős:** Aljegyző

**Feladat:** A Főváros és kerületek irányában lobbi tevékenység folytatása az ismertség, együttműködésekben rejlő előnyök biztosítása és későbbi lehetséges EU-s pályázatok előkészítése érdekében

**Határidő:** folyamatos

**Felelős:** Alpolgármester

**Feladat:** A nemzetközi Smart City eredmények megismerése, helyi partnerekkel való megismertetése, javaslatok kidolgozása az alkalmazható megoldások adaptálására. Ennek érdekében az utóbbi években lebonyolított EU-s pályázatok megvalósításának értékelése, kapcsolatfelvétel a résztvevőkkel, személyes és online kapcsolattartás.

**Határidő:** folyamatos

**Felelős:** Alpolgármester

**Feladat:** A korábban elkülönült kommunikációs infrastruktúrák – a hálózatok és a felhasználói eszközök – átjárhatóvá tétele, az egyéni és a nyilvános kommunikációt biztosító szolgáltatások közelítése. Nyitott, közvetlen, on-line, interaktív kommunikációs rendszer erősítése.

**Határidő:** folyamatos

**Felelős:** Sajtó és kommunikációs referens

1. **SMART EMBEREK**

Célja, üzenete

*A Smart City annyiban több egy technológiai infrastruktúrával kiválóan felszerelt településnél, hogy állampolgárai tudatosak. Az állampolgárok képzettek, fontos számukra az integráció és nyitottak a helyi közösségek, az előttünk álló kihívások ügyei iránt.*

*Alapvető célunk az állampolgári kapcsolati rendszerek fejlesztése, amely hozzájárul ahhoz, hogy a valós igények és lehetőségek alapján tudjunk tervezni, megvalósítani, továbbá kialakíthassuk a kerület Smart13 programjához szükséges partnerséget. A kapcsolati rendszerek alapvetően az emberi kapcsolatokra alapulnak, a technológia ezt csupán támogatja. Az információs társadalmi technológiák alkalmazása iránti igény felkeltése, valamint a képességek fejlesztése elengedhetetlen a munka, a szabadidő, a kommunikáció területén egyaránt. Ez magában foglalja a digitális írástudást és az infokommunikációs technikák tudatos használatát. A digitális írástudás nem csak az állampolgároknak fontos, hanem a vállalkozásoknak és közszolgáltatást nyújtóknak is. Mindez feltételezi a digitális kompetencia fejlesztését.*

**Feladat:** A közterületi fejlesztéseknél, beruházásoknál a társadalmi egyeztetés fórumainak további üzemeltetése, digitális csatornák bővítése.

**Határidő:** folyamatos

**Felelős:** Közszolgáltató Zrt. vezérigazgatója

**Feladat:** A társadalmi egyeztetés új módszereinek kidolgozása.

**Határidő:** 2021. június 30.

**Felelős:** Aljegyző

 Informatikai referens

**Feladat:** A lakosság digitális ismereteinek, kompetenciáinak és a smart city-vel kapcsolatos elvárásainak megismerésére, a Smart13 program kiinduló alaphelyzetének rögzítése céljából, a fejlesztések eredményeinek mérhetővé tétele érdekében.

**Határidő:** folyamatos

**Felelős:** Aljegyző

**Feladat**: Az önkormányzat munkatársainak a digitális átállásra való felkészítése. (képzések szervezése, tananyag kidolgozása, előadók szervezése, tréning lebonyolítása)

**Határidő:** folyamatos

**Felelős:** Aljegyző

**Feladat:** Kerületi lakosok, civil szervezetek digitális átállásra való felkészítése, kiemelt figyelemmel a valamilyen okból hátrányos helyzetűekre. Digitális írástudás fejlesztése az azonosított célcsoportok körében, a smart gondolkodás iránti érdeklődés felkeltésével, erősítésével. (képzések szervezése, tananyag kidolgozása, előadók szervezése, tréning lebonyolítása)

**Határidő:** folyamatos

**Felelős:** Aljegyző

**Feladat:** Az Egyesített Óvodában a digitális okosterem folyamatos használata, a bővítés lehetőségének, feltételeinek vizsgálata.

**Határidő:** 2021. december 31.

**Felelős**: Aljegyző

**Feladat:** Az Egyesített Óvodában a DIOO digitális óvodai oktató program folyamatos használta, a bővítés lehetőségének, feltételeinek vizsgálata.

**Határidő:** folyamatos, 2021. december 31.

**Felelős:** Aljegyző

**Feladat:** Köznevelési intézményekben robotikai tanfolyamon való részvétel további támogatása.

**Határidő:** folyamatos

**Felelős:** Aljegyző

**Feladat:** „BiztonságosNET” használat programok szervezése. Olyan programok, tájékoztatók kidolgozása, amely a gyermekek és a személyiségi jogok védelmét szolgáló szabályok és intézkedések hangsúlyosabban megjelennek, figyelemfelhívás az internet káros tartalmaira és módszereire, a kockázataira, valamint a gyermekek felkészítése a tudatos internethasználatra.

**Határidő:** folyamatos

**Felelős:** Aljegyző

**Feladat:** Kismamák számára biztosított 4+3 modulos ECDL vizsgára való ingyenes felkészítés szervezése.

**Határidő:** folyamatos

**Felelős:** Aljegyző

**Feladat:** Informatikai, oktatások, képzések szervezése a kerületi idősek számára a nyugdíjas klubokban.

**Határidő:** folyamatos

**Felelős:** Aljegyző

1. **SMART ÉLETKÖRÜLMÉNYEK**

Célja, üzenete

*Egy Smart City-ben a lakók élete sokkal komfortosabb, kényelmesebb, egészségesebb és biztonságosabb, ezzel egy időben a környezet minőségére is kiemelt figyelmet fordítanak. Fontos feladat azon közszolgáltatások beazonosítása, ahol lehetőség van smart megoldások alkalmazására, amellyel növelni lehet a nyújtott szolgáltatások színvonalát (szociális, egészségügy, gyermekjóléti, köznevelési, szabadidő eltöltése, kulturális, sport területen). Az egyes ágazati koncepciókban megfogalmazott fejlesztések, projektek előkészítése, tervezése során áttekintjük a stratégiai környezetet és ennek megfelelően alkalmazzuk a smart megoldásokat.*

*A betegségek megelőzésére, az egészség megőrzésére folyamatosan keressük a prevenciót szolgáló és minél nagyobb kört elérő megoldásokat. A sport területén, a szabadidő „aktív”, illetve „passzív” eltöltésében szerepet játszhatnak a digitális megoldások.*

*Ahhoz, hogy a kialakított megoldások és a smart szolgáltatások a kerületben ismertek és valóban használhatók legyenek egy mobil applikáció bevezetését terveztük. A rendszer funkcióit – a felmerülő igények alapján - folyamatos bővítjük, a visszacsatolások alapján* *még felhasználó-barátabbá alakítjuk. Az applikáció funkciói a különböző önkormányzati feladatok terén erősítik a társadalmi részvételt is.*

**Feladat:** Kerületi Partnerkártya, multifunkciós kerülettárca folyamatos fejlesztése

**Határidő:** folyamatos

**Felelős**: Aljegyző

 Informatikai referens

**Feladat:** Mobil applikáció moduljainak folyamatos bevezetése, a már meglevő modulokra épülő további 1-2 modul

**Határidő:** 2020. szeptember 1. folyamatos

**Felelős**: Informatikai referens

**Feladat:** Egészségügy területén diagnosztikai tevékenység fejlesztése. Olyan új eszközök alkalmazása, amelyek csökkentik a felesleges, a költséges betegutak számát, a várakozási időt és támogatják a betegségek megelőzését, az egészségmegőrzést. Ide soroljuk az egyéni felhasználáson alapuló mobil vagy hordható okos eszközöket, amelyekkel az állampolgárok a saját adataikat gyűjthetik és követhetik. Azokat a módszereket, amelyek az online közösségek bevonására alkalmasak. Azokat az eszközöket, módszereket, amelyek az integrált rendszer működtetését szolgálják, az egyéni és a háziorvosi, szakorvosi adatbázisok, illetve a betegek és az orvosok összekötésével egy magasabb szintre emelik az egészségügyi ellátást.

**Határidő:** 2020. december 31.

**Felelős**: Egészségügyi Szolgálat Főigazgató-főorvos

**Feladat:** A helyi közbiztonság erősítése érdekében a közterületi kamerák minőségi és mennyiségi fejlesztése: adattároló kapacitás bővítése, éjszakai üzemmód bevezetése.

**Határidő:** folyamatos

**Felelős:** Közterület-felügyelet vezetője

**Feladat:** Egészségügyi távfelügyelet működtetése két idősek klubjában: Jász u. 130. és a Kárpát u. 23-25.

**Határidő:** folyamatos

**Felelős:** Aljegyző

**Feladat:** Jelzőrendszeres házi segítségnyújtás szervezése, továbbfejlesztése.

**Határidő:** 2021. december 31.

**Felelős:** Aljegyző

**Feladat:** Az állampolgárok életkörülményeit, életminőségét leginkább befolyásoló smart megoldások ismertetése, bemutatása, használatukkal kapcsolatos kérdések megvitatása - ismeretterjesztő, szemléletformáló folyamat.

**Határidő:** folyamatos

**Felelős:** Közszolgáltató Zrt. vezérigazgató

Egészségügyi Szolgálat Főigazgató-főorvos

Aljegyző

**Feladat:** Parki wifi hálózat infrastruktúrájának kiépítése. Ennek részeként okos padok telepítése, melyek a hálózat informatikai berendezéseinek „közmű szekrényeként”, valamint közterületi bútorként egyszerre funkcionálhatnak.

**Határidő:** folyamatos

**Felelős:** Közszolgáltató Zrt. vezérigazgató, Informatikai Referens

**Feladat:** Digitális Sport Kataszter bevezetése. A virtuális és a kiterjesztett valóság eszközeinek széleskörű alkalmazása a sport területén. Elkészült a kerületi sporttérkép, amelyben a kerületi helyszínek és lehetőségek megtalálhatók. A bővítés eszközeinek vizsgálata.

**Határidő:** 2021. június 30.

**Felelős:** Közszolgáltató Zrt. vezérigazgató

**Feladat:** Közösségi terekben interaktív/okos asztalok elhelyezése.

**Határidő:** 2022. december 31.

**Felelős:** Közszolgáltató Zrt. vezérigazgató

**Feladat:** A Partnerkártya szolgáltatás részeként közterületi hibabejelentő applikáció kifejlesztése, működtetése.

**Határidő:** 2020. december 31.

**Felelős:** Aljegyző

Informatikai referens

 Közszolgáltató Zrt. vezérigazgató

**Feladat:** Online óvodai, bölcsődei, családi bölcsődei, szociális szolgáltatás igénybevételére történő jelentkezés bevezetése.

**Határidő:** 2021. június 30.

**Felelős:** Informatikai referens

 Aljegyző

**Feladat:** Idősek, hátránnyal élők számára önálló életvitelt erősítő okos eszközök bemutatása, terjesztése. Módszere: részben elektronikus tájékoztatás, részben egy bemutató helyiség kialakítása, üzemeltetése.

**Határidő:** 2021. június 30.

**Felelős:** Aljegyző

**Feladat:** Köznevelési intézményekben, gyermekek napközbeni ellátást nyújtó intézményekben elektronikus csoportnapló bevezetése.

**Határidő:** 2020. szeptember 1. Egyesített Óvoda

 2021. december 31. Prevenciós Központ

**Felelős**: Informatikai referens

 Aljegyző

**Feladat:** Közszolgáltatások szolgáltatási díjainak, térítési díjak, egyéb költségek befizetések felülvizsgálata és e-befizetés lehetőségeinek bővítése.

**Határidő:** folyamatos

**Felelős:** Intézményvezető

 IMFK vezetője

**Feladat:** Családok szabadidős programjainak smart programokkal történő szervezése.

**Határidő**: folyamatos

**Felelős:** Aljegyző

**Feladat:** Közintézményekben Smart Információs tájékoztatás bevezetése. (Érintőképernyős, digitális információs felületek segíthetik az intézménybe belépő állampolgárok gyors eligazodását a szolgáltatások között.)

**Határidő:** folyamatos

**Felelős**: Informatikai referens

 Közszolgáltató Zrt. Vezérigazgató

 Intézményvezető

**Feladat:** Várostérkép, útvonaltervezés a kerület bejárásához, látványosságok, önkormányzati intézmények bemutatása, több nyelvű videofilmek megjelenítésével.

**Határidő:** 2020. december 31.

**Felelős:** Aljegyző

**Feladat:** Térképszerű információk a Közszolgáltató Zrt. által szervezett önkormányzati eseményekről.

**Határidő:** 2022. június 30.

**Felelős:** Közszolgáltató Zrt. vezérigazgató

**Feladat:** Online jegyvásárlás ösztönzése, platformok szélesítése. Az önkormányzat kulturális és sport programjaira az online jegyvásárlás ösztönzése.

**Határidő:** folyamatos

**Felelős:** Közszolgáltató Zrt. vezérigazgató

**Feladat:** Online kommunikáció erősítése a printmarketing tevékenység csökkentésével.

**Határidő:** folyamatos

**Felelős:** Közszolgáltató Zrt. vezérigazgató

1. **SMART KÖRNYEZET**

Célja, üzenete

*A település fejlesztése, tervezése és irányítása során a jelentkező változásokra gyorsan kell reagálni. Folyamatosan növekszik az igény a fenntartható megoldásokra: biztos energiaellátásra, friss ivóvízre és erőforrás-gazdálkodásra. Ez feltételezi a helyi közösséggel valós együttműködések feltételeinek meglétét, a helyi közösségek, a civil szerveződések aktív közreműködését.*

*Az önkormányzatnak és az intézményeknek példamutató szerepet kell betöltenie az épületenergetika, az energiahatékonyság, valamint a megújuló energiafelhasználás terén. Ez jelentősen fokozhatja a többi szektor energia megtakarítási hajlandóságát is. Az Önkormányzat - elemezve saját beruházásait és üzemeltetési adatait - pontos számításokkal és gyakorlati tapasztalatokkal rendelkezik, így további saját épület felújításainál, beruházásainál jól tudja hasznosítani azokat.*

**Feladat:** Környezeti és egyéb mérő szenzorok folyamatos értékelése, felmerülő igények szerinti bővítése (parkhasználók számának monitorozása, kerületi fakataszter folyamatos működtetése).

**Határidő:** folyamatos

**Felelős:** Közszolgáltató Zrt. vezérigazgató

**Feladat:** Épületfelügyeleti rendszer kiépítése a Jász utca 72. szám alatti 35 lakásos lakóépületben. Megfigyeli az épületgépészeti műszaki paramétereket, és rögzíti a fogyasztásokat. Ezzel átláthatóbbá, követhetőbbé teszi az üzemeltetést.

**Határidő:** 2022. december 31.

**Felelős:** Közszolgáltató Zrt. vezérigazgató

**Feladat:** Távfelügyelettel ellátott automata tűzjelző rendszer kiépítése a Jász utca 72. szám alatti 35 lakásos lakóépületben. Rögzíti a tűzjelző rendszer hibáit, tűz esetén a távfelügyeleten keresztül automatikusan értesíti a katasztrófavédelmet.

**Határidő:** 2021. december 31.

**Felelős:** Közszolgáltató Zrt. vezérigazgató

**Feladat:** Épületfelügyeleti rendszer és távfelügyelettel ellátott automatikus tűzjelző rendszer megvalósítása a Petneházy utca 90. szám alatti 67 lakásos lakóépületben. Megfigyeli az épületgépészeti műszaki paramétereket, és rögzíti a fogyasztásokat. Ezzel átláthatóbbá, követhetőbbé teszi az üzemeltetést.

**Határidő**: határidő nélkül

**Felelős**: Közszolgáltató Zrt. vezérigazgató

**Feladat:** Automatikus tűzjelző rendszer és vagyonvédelmi automatika megvalósítása távfelügyelettel a Gogol utca 32. szám alatti intézményben. Rögzíti a tűzjelző rendszer hibáit, tűz esetén a távfelügyeleten keresztül automatikusan értesíti a katasztrófavédelmet.

A vagyonvédelmi automatika távfelügyeleten keresztül értesíti a közterület-felügyeletet.

**Határidő:** 2020. december 31.

**Felelős:** Közszolgáltató Zrt. vezérigazgató

**Feladat:** Az önkormányzati intézmények energiatakarékossági eszközökkel felszerelésének vizsgálata és pilot projektek elindítása. Különösen smart világítás: okos lámpák, szabályozható fényerővel, szabályozható kapcsolók az irodákban, automatikus fényerő szabályozás az intézmény folyosóin, nagyobb terein, ledes irányfények a mozgássérült feljárón, jelezve a lift elhelyezkedését, színes ledes hangulatvilágítás a kerületi arculat és a családbarát intézmény hangsúlyozásához, intézmények felirat takarékos, de jól látható megvilágítása. Smart fűtés.

**Határidő:** folyamatos

**Felelős:** Közszolgáltató Zrt. vezérigazgató

 Intézményvezető

**Feladat:** Parki vízórák leolvasása smart applikációval. A közterületi vízórák (kb. 180 db) leolvasásának automatizálása, a csőtörések haladéktalan észlelése érdekében.

**Határidő**: 2021. december 31.

**Felelős:** Közszolgáltató Zrt. vezérigazgató

**Feladat:** Közparki légszennyezettség monitorozása. Közparki területek levegő minőségének, hőmérsékletének, UV sugárzásának mérése, az információk megosztása a területet használókkal.

**Határidő:** 2021. december 31.

**Felelős:** Közszolgáltató Zrt. vezérigazgató

**Feladat:** Parki öntözőhálózatok távprogramozása okos város technológiával. legalább 100 000 m2 zöldfelület automata öntözése. A parki wifi hálózat kiépítése lehetőséget teremt mintaprojekten keresztül az öntözőhálózatok távfelügyeletének biztosítására. Így a zöldfelületekre kijutatott vízmennyiség igazodhat a levegő és talaj hőmérséklethez, kánikulai időszakban növelhető, csapadékos időszakban pedig csökkenthető az öntözés mennyisége.

**Határidő:** 2023. december 31.

**Felelős:** Közszolgáltató Zrt. vezérigazgató

**Feladat:** Energiahatékonysági program állampolgároknak/ KKV-knak a bécsi Ökobusiness program alapján

**Határidő:** 2021. június 30.

**Felelős:** Aljegyző

**Feladat:** Társasházaknak szóló környezetvédelmi, udvarzöldítési pályázat folytatása, tető- és homlokzatzöldítési tevékenység támogatása.

**Határidő:** folyamatos

**Felelős:** Alpolgármester

**Feladat:** Az Önkormányzat üvegház hatású gáz- leltár felmérése és folyamatos monitorozása smart eszközökkel, a Klímastratégiában megfogalmazottak figyelembevételével.

**Határidő:** folyamatos

**Felelős:** Alpolgármester

1. **SMART MOBILITÁS**

Célja, üzenete

*Kettős célt fogalmaztunk meg: részben a biztonságos közlekedés feltételeinek bővítése, részben a parkolás lehetőségének támogatása okos megoldásokkal, eszközökkel. A biztonságos közlekedés elősegítése érdekében passzív módszerek helyett aktív megoldások alkalmazása. Mintaprojekt megvalósításának vizsgálata a kerületi kezelésben lévő utakon a gyalogátkelők biztonságának növelése érdekében: közlekedési táblák digitális megvilágítása, aszfaltba beépített ledek használata. Ennek köszönhetően a járművek vezetői nagyobb távolságból észlelhetik a gyalogos átkelőket. Az egészségügyi, szociális és oktatási intézmények környékének biztonságosabbá tétele, főként a gyermekek és az idős emberek védelmében.*

*A kedvező tapasztalatok alapján a smart parkolási rendszer továbbfejlesztése a közterületi (burkolatbontással járó) munkákhoz igazodva.*

**Feladat:** Intelligens zebrák létrehozásának vizsgálata, használatuk hatékonyságának, eredményességének elemzése.

**Határidő:** 2021. december 31. folyamatos

**Felelős:** Közszolgáltató Zrt. vezérigazgató

**Feladat:** Újlipótvárosi smart parkolási rendszer vizsgálata, tapasztalatok alapján bővítése, a fővárosi parkolási rendszer egységesítésére vonatkozó elképzelések függvényében.

**Határidő:** 2021. december 31. folyamatos

**Felelős:** Közszolgáltató Zrt. vezérigazgató

**Feladat:** Route4U - kerületi akadálymenetes útvonaltervező bevezetése kerekesszékeseknek, babakocsisoknak.

**Határidő:** 2021. december 31.

**Felelős**: Aljegyző

Közszolgáltató Zrt. vezérigazgató

**Feladat:** Smart bringa állomások kialakítása. Az önkormányzati intézményeknél okos zárakkal ellátott bicikli állomások, pumpával, egyszerűbb kerékpáros szerszámokkal.

**Határidő:** 2021. június 30.

**Felelős:** Közszolgáltató Zrt. vezérigazgató

**Feladat:** Digitális infó táblák kihelyezése a kerékpárutak mentén, amik felhívják a figyelmet a sebességre, hőmérsékletre, a várható közlekedési veszélyekre. Pozitív üzeneteket küldhet az önkormányzat a kerékpárt használók számára, hogy minél többen váltsanak környezetbarát közlekedési módokra.

**Határidő:** 2022. június 30.

**Felelős:** Közszolgáltató Zrt. vezérigazgató

**Feladat:** Elektromos autótöltő állomások kiépítési lehetőségének megteremtése az újonnan épített önkormányzati bérházakban.

**Határidő:** folyamatos

**Felelős:** Közszolgáltató Zrt. vezérigazgató

**Feladat:** Tapasztalatok alapján vizsgáljuk a közterületi elektromos autótöltő állomások létesítésének ösztönző lehetőségeit.

**Határidő:** folyamatos

**Felelős:** Közszolgáltató Zrt. vezérigazgató

**Feladat:** Car sharing szolgáltatókkal együttműködés keretében, a számukra kijelölt közterületi várakozó hely biztosításának megvizsgálása.

**Határidő:** 2020. december 31.

**Felelős:** Közszolgáltató Zrt. vezérigazgató

1. **SMART GAZDASÁG**

Célja, üzenete:

*Önkormányzatunk alapvető célja egy innovációs környezet megteremtése, amely lehetőséget teremt a sikeres vállalkozások gyakorlatai és a megszülető új, innovatív ötletek összehangolására. Ezen a területen fő feladatunknak tekintjük a koordinációt, a célok kijelölését és az együttműködő szereplők ökoszisztémájának építését. A kerületi vállalkozói szférát, mely sokszínű és sokoldalú szakmai ismerettel, tudással és ezen túlmenően gyakorlati megvalósítási képességgel is rendelkezik, partnerként vonjuk be a közös fejlesztések előkészítésébe, megvalósításába, így biztosítva a költséghatékonyságot és a fenntarthatóságot.*

**Feladat:** Helyi gazdasági (smart city) ökoszisztéma kialakítása a bevonandó vállalatok, vállalkozások együttműködési rendszerének, a közös siker mérhetőségének megteremtése, az Önkormányzat katalizátor-szerepének biztosításával.

**Határidő:** folyamatos

**Felelős**: Alpolgármester

**Feladat:** Kerületi cégek, vállalkozások, felsőoktatási intézmények megszólítása, ösztönzésük a helyi smart programban való részvételre. Az innovációt és kreativitást ösztönző eszközök és módszerek kidolgozása.

**Határidő:** folyamatos

**Felelős:** Aljegyző

**Feladat:** Helyi és nemzetközi kapcsolatok felkutatása, szervezése (tapasztalatok, tudásmegosztás, kooperációs lehetőségek).

**Határidő:** 2020. december 31. folyamatos

**Felelős:** Aljegyző

**Feladat:** Smart megoldások közös fejlesztése vállalkozásokkal együttműködve.

**Határidő:** folyamatos

**Felelős:** Aljegyző

**Feladat:** A Smart13 Akcióterv során fejlesztett megoldások értékesítésére, harmadik félnek való átadására szolgáló üzleti modell kidolgozása

**Határidő:** 2022. december 31.

**Felelős:** Aljegyző

**Feladat:** Partnerkártya szolgáltatásainak folyamatos fejlesztése – a kerületi vállalkozások bevonása az elfogadóhelyek táborába.

**Határidő:** folyamatos

**Felelős:** Aljegyző

**Feladat:** Vállalkozások bevonása a Smart13 Akcióterv megvalósításába.

**Határidő:** folyamatos

**Felelős:** Alpolgármester

 Aljegyző

# A SMART13 munkacsoport

A Smart13 munkacsoport fogja össze az Akcióterv végrehajtását, a partnerség bővítését, a monitoring tevékenységeit. Az egyes feladatok megoldását az érintett közszolgáltatás szervezésért felelős intézmény, gazdasági társaság vezetője végzi.

A Smart13 munkacsoport vezetője a területért felelős alpolgármester, tagjai:

* Aljegyző
* Közszolgáltató Zrt. vezérigazgatója,
* Egészségügyi Szolgálat főigazgató-főorvosa,
* Intézményvezetők,
* Közterület-felügyelet vezetője,
* Főépítész,
* Informatikai referens,
* Sajtó és kommunikációs referens,
* Külső szakértő.

A Smart13 munkacsoport vezetője további résztvevőket hívhat meg a munkacsoport ülésére, amelynek éves munkatervét az Aljegyző dolgozza ki. A munkacsoport szükség szerint, de legalább negyedévente ülésezik. Az egyes intézkedések pénzügyi forrása az éves költségvetésben kerül elfogadásra.

PARTNERSÉG

A smart city fejlesztés lényege az egyenrangú partnerségen alapuló helyi ökoszisztéma működtetése. A társadalmi innovációhoz szükséges morális, szellemi és gazdasági környezetet az Önkormányzat kezdeményezésére a kerület valamennyi érintettje hozza létre és tartja fenn. A széleskörű partnerség kialakítása hatékonyan segíti a szemléletformálást, amellyel elkötelezetté lehet tenni a helyi társadalmat a smart megoldások iránt.

A kerület fejlesztése során alapvető elem a közös tervezés, a közös gondolkodás. Ez magában foglalja a helyi közösségek, civil és szakmai szervezetek, vállalkozások, szolgáltatók, hatóságok és egyéb intézmények párbeszédét. Együttműködésre törekedtünk és törekszünk a stratégiakészítésben, a projektek előkészítésében és megvalósításában, valamint eredményeik, hatásaik nyomon követése során.

A társadalmi egyeztetési folyamat mellett folyamatosan végezzük a kerületi partnerek, érdekelt felek felkutatását, azonosítását és megszólítását. Szándékunk az Önkormányzat katalizátor szerepének kialakítása, amellyel folyamatosan hozzájárulunk a szakmai párbeszéd és együttműködés elősegítéséhez.

A Smart13 Akcióterv elfogadása alapján indulhat meg az a folyamat, amely során az

* üzleti szféra,
* civil szféra,
* egyetemek és
* az Önkormányzat

részvételével jöhet létre partnerség.

Az önkormányzat szerepe a partnerségben meghatározó, de nem szabad, hogy kizárólagos legyen, sőt fokozatosan „hátrébb húzódva” kell kialakítani a partnerek közötti egyenletes felelősségi és munkamegosztási rendet. Mint a kerület egészének fejlesztéséért felelős szervezet, természetesen az Önkormányzat kezdeményezi, szervezi a partnerséget. Arra kell törekedjen, hogy a közös alapokat elsajátító, a Smart13 Akcióterv aktív részesévé váló másik három partner-csoportot tudjon maga mellett. Ehhez a szervezeten belüli szemléletformálásra, képzésre is szükség van.

A civil szféra részvétele a stratégiai folyamatban kettős lehet: egyrészt mint a legkülönbözőbb polgári kezdeményezések képviselői konkrét javaslatokkal segíthetik a stratégiai építkezést, másrészt, mint civil kontroll, a folyamatok alakításába is beleszólhatnak.

Az üzleti szféra szerepe igen jelentős, ezért az ő bevonásukat különös körültekintéssel kell megtervezni. Az érdek-vezérelt, gyors, határozott döntésekre alapuló működés sokban különbözik a másik három csoport működésétől. E szféra megszólítását, bevonását és szerepük meghatározását fokozatosan, egyes vállalkozásoknak, mint „teszt-alanyoknak” bevonásával kell kezdeni, akiktől elvárható, hogy ötleteikkel, javaslataikkal segíthetik a többiek későbbi részvételi körülményeinek megteremtését.

A XIII. kerületben egyedül a Kodolányi János Egyetem rendelkezik központtal, így az ő részvételük az egyetemi szereplők között egyértelmű. A Kodolányi Egyetemen elindult smart city témájú képzési kezdeményezések erősíthetik a kerületi smart programot. Szükség szerint más budapesti, vagy akár külföldi egyetemek részvétele sem kizárt.

KOMMUNIKÁCIÓ

Kommunikáció szempontjából több célcsoportot és a nekik szánt üzenet-rendszert határoztunk meg:

|  |  |
| --- | --- |
| **célcsoport** | **üzenet** |
| Állampolgárok, önszerveződő közösségeik | A korszerű technológiák alkalmazása, a digitális fejlődés hatalmas lehetőségeket nyújt, de nagy kockázattal jár. Smart kerületet csak felkészült, naprakész ismeretekkel rendelkező smart emberek alakíthatnak. Az Önkormányzat ebben a folyamatban minden segítséget megad. Várjuk a kezdeményezéseket, a programban való aktív részvételt. |
| Vállalkozások, üzleti szféra | A kerületben működő gazdasági szervezetek közreműködésével meghatározott fejlesztési célok megvalósítása is velük együtt lehet sikeres. A valós igények, érdekek felmérése után a Smart13 programban nem csak az IT szektorban működő vállalkozások részvételére számítunk.  |
| Civil szervezetek, egyházak | A korszerű infokommunikációs megoldások valamennyi társadalmi szervezet működését szolgálják, ezzel a polgárok életminőségét javítják. A kerületben működő közösségek a Smart13 platformja segítségével az eddigieknél hatékonyabban vehetnek részt a közös fejlesztésekben. |
| Szakemberek | A kerületben élő, vagy itt dolgozó, a kerületért tenni akaró valamennyi szakember közös, aktív munkájára számítunk egy, a digitális kornak megfelelő, de az embert szolgáló életkörülményeket teremtő Smart13 programban. |
| Együttműködő partnerek | A Smart13 program célkitűzéseinek megvalósításában számítunk a nem a kerületben élők, gazdasági, társadalmi, állami szervezetek, hazai és külföldi önkormányzatok támogatására, együttműködésére. Budapest élenjáró smart kerületeként megszerzett tapasztalatinkat, tudásunkat megosztjuk másokkal. |
| Oktatási intézmények | A digitális kor új megközelítést igényel az oktatás, képzés területén is. Nem csupán a gyerekeket, fiatalokat, de a felnőtteket, időseket is fel kell készíteni az új eszközök, technológiák befogadására, alkalmazására, az általuk nyújtott lehetőségek kihasználására, illetve a jelentkező kockázatok csökkentésére. Ebben a munkában a nehezen elérhetők, hátránnyal élők speciális igényeinek figyelembevétele különösen fontos.  |

MONITORING

Az Akcióterv elfogadásával egy fejlesztési folyamat kezdődik, melynek nyomon követését biztosítjuk annak érdekében, hogy a célok megvalósuljanak, valamint a gyorsan változó IT és egyéb társadalmi, környezeti kihívásokra is reagálni tudjunk. A monitoring segíti a Képviselő-testület és a partnerek tájékoztatását az időarányos teljesítéséről, összegzi az elvégzett feladatokat, figyelmeztet a céloktól való esetleges eltérésre is.

A monitoring folyamat során adatokat gyűjtünk, értékeljük azokat, és ennek birtokában az önkormányzati ciklusban rendszeresen, évente elvégezzük az Akcióterv átfogó felülvizsgálatát. Ennek során - szükség esetén – javaslatokat fogalmazunk meg, hogy a célok elérése biztosítható legyen, a felmerülő új feladatok megoldásra kerüljenek.

Mind a monitoring, mind a felülvizsgálat egyik előfeltétele a számszerűsített célokhoz rendelt mutatószámok körének meghatározása, amit a Smart13 Akcióterv végrehajtását erősítő folyamatfejlesztés elemeivel együtt az 1. számú melléklet tartalmaz.

Budapest, 2020. május